Slovenský stolnotenisový zväz, občianske združenie, so sídlom Černockého 7729/6, 831 53 Bratislava 3, IČO: 30 806 836, právna forma: občianske združenie, zastúpený: PhDr. Zdenko Kríž – predseda, /ďalej len „SSTZ“/ zverejňuje

**VÝZVU**

**na predkladanie žiadostí o poskytnutie**

**„Príspevok na mládež do 23 rokov – 2019“**

ďalej len „príspevok“

1. Uvedená výzva vrátane príloh upravuje postup pre športové kluby pri predkladaní žiadostí o poskytnutie príspevku SSTZ v zmysle zákona č. 440/2015 Z. z. o športe a o zmene a doplnení niektorých zákonov /ďalej len „zákon o športe“ alebo „ZoŠ“ a Čl. 4 ods. 1 písm. a/ Zmluvy o poskytnutí príspevku uznanému športu v roku 2019 uzatvorenej medzi Ministerstvom školstva, vedy a výskumu a športu SR a SSTZ.

2. Oprávneným žiadateľom je športový klub v územnej pôsobnosti SSTZ, ktorý splní podmienky v tejto výzve. Žiadateľ môže podať len jednu žiadosť.

3. Žiadateľ je povinný predložiť kompletnú žiadosť vrátane všetkých príloh v stanovenej lehote /bod 7./:

- **písomne a súčasne aj elektronicky** mailom na adresu: [**sstz3@sstz.sk**](mailto:sstz5@sstz.sk)

Do predmetu elektronickej žiadosti uvedie:

„Žiadosť o poskytnutie príspevku SSTZ na mládež do 23 rokov“/

SSTZ bezodkladne po doručení žiadateľovi elektronicky potvrdí prijatie žiadosti.

4. Súčasťou žiadosti /elektronická podoba/ je:

- kópia stanov žiadateľa v aktuálnom znení /s viditeľným záznam registrujúceho subjektu/\*

- výpis z registra občianskych združení\*\*

- zápisnica o voľbe štatutárneho zástupcu klubu a spôsob konania\*\*\*

- kópia potvrdenia o pridelení IČO\*\*\*\*

- potvrdenie banky o vedení samostatného účtu /číslo účtu v tvare IBAN/\*\*\*\*\*

- čestné vyhlásenie štatutárneho orgánu žiadateľa

- žiadosť o poskytnutie príspevku,

- tabuľka s preukázaním najmenej troch štartov v rozhodnom období vypĺňané podľa pokynov

\* žiadateľ na kópii stanov uvedie text „súhlasí s originálom“ a pripojí k textu vlastnoručný podpis

\*\* v prípade, že žiadateľ ešte nemá zapísané údaje v príslušnom registri v súlade s povinnosťami uloženými zákonom o registri mimovládnych neziskových organizácií, žiadateľ súčasne predloží aj doklad o tom, že na MV SR zaslal žiadosť o zápis údajov v súlade s týmto zákonom a s tým súvisiacou novelou zákona občianskych združeniach. Súčasne na kópii oznámenia uvedie text „súhlasí s originálom“ a pripojí k textu vlastnoručný podpis

\*\*\* nie je nutné zasielať v prípade, ak v príslušnom výpise z registra občianskych združení je už táto skutočnosť zapísaná

\*\*\*\* nie je nutné zasielať v prípade, ak v príslušnom výpise z registra občianskych združení je už táto skutočnosť zapísaná

\*\*\*\*\* žiadateľ zašle len v prípade záujmu o postup spôsobom refundácie (refakturované doklady od klubu) Spôsob čerpania dotácie formou faktúry od predajcu vystavenej priamo na SSTZ (tovar je dodaný klubu) týmto nie je dotknutý

5. Vzor formulára žiadosti o poskytnutie príspevku, vzor vyhlásenia štatutárneho orgánu, usmernenie k žiadosti tvorí prílohu tejto výzvy. Všetky prílohy k žiadosti tvoria jej neoddeliteľnú súčasť.

6. Výzva na predloženie žiadosti vrátane všetkých príloh bude zverejnená na webovej stránke [www.sstz.sk](http://www.sstz.sk/) v sekcii noviniek a taktiež aj v podsekcii komisie rozvoja stolného tenisu a školského športu.

7. Žiadateľ v žiadosti a prílohách uvedie požadované údaje s tým, že príspevok sa týka len mládeže do 23 rokov registrovanej **k termínu 31.8.2019 v databáze SSTZ** so všetkými požadovanými údajmi, vrátane rodného čísla. Rozhodným obdobím pre uvedenie troch kvalifikovaných štartov hráčov je obdobie od **01.10.2018 do 31.08.2019**. žiadateľ je oprávnený podať žiadosť po zverejnení výzvy aj pred uplynutím rozhodného obdobia, žiadosť je však oprávnený podať iba raz a nie je možné ju dodatočne dopĺňať o nové štarty alebo ďalšie deti uvedené v tabuľke.

8. Všetci uvedení športovci v žiadosti musia byť aktívnymi športovcami v zmysle zákona športe. Aktívnym  športovcom je športovec, ktorý sa v poslednom roku /rozhodnom období/ zúčastnil najmenej na troch súťažiach organizovaných športovou organizáciou v zmysle § 69 ods. 5) bod a) zákona o športe, za ktorú je registrovaný v zdrojovej evidencii, za účasť na súťaži sa nepovažuje účasť na súťaži športu pre všetkých. Akceptovať sa preto budú len oficiálne stolnotenisové súťaže organizované SSTZ, KSTZ, ObSTZ a OSTZ, školské stolnotenisové ligy v súlade so zverejnenými minimálnymi štandardami, prípadne oficiálne súťaže organizované SAŠŠ. Súčasťou tabuľky sú vysvetlivky pre vyplnenie tabuľky so štartmi hráčov.

9. Jednotlivé žiadosti posudzuje a vyhodnocuje komisia, vytvorená na tento účel. Uvedená komisia pri vyhodnocovaní podkladov preveruje úplnosť podkladov ako aj splnenie podmienok pre čerpanie príspevku.

10. Objem disponibilných finančných prostriedkov SSTZ na tento účel je najmenej 241.106 EUR. Bližšie podmienky čerpania sú uvedené v usmernení k žiadosti.

11. Časový harmonogram:

31.07.2019 - zverejnenie výzvy pre kluby na predkladanie žiadostí

15.09.2019 - uzávierka termínu na predkladanie žiadostí o poskytnutie príspevku

31.10.2019 - spracovanie podkladov prijatých žiadostí, oznámenie súm a zaslanie zmlúv klubom

30.11.2019 - predloženie dokladov na oprávnené výdavky

/suma oprávnených výdavkov musí byť totožná s výškou príspevku/

15.12.2019 - kontrola predložených dokladov, priebežné preplácanie faktúr /dokladov/

V prípade, že SSTZ spracuje administratívne jednotlivé žiadosti skôr, je SSTZ oprávnený administratívne a finančne zabezpečiť čerpanie príspevkov aj v skorších lehotách.

12. So žiadateľmi, ktorí splnia podmienky, bude uzatvorená zmluva o poskytnutí príspevku medzi SSTZ a žiadateľom, a to vo výške určenej komisiou.

13. Rozsah oprávnených výdavkov je špecifikovaný v usmernení k tejto výzve.

Za oprávnené doklady na preplatenie budú považované:

a/ faktúra od predajcu vystavená na SSTZ /v texte bude uvedené v prospech ktorého klubu je vystavená/,

b/ faktúra od klubu na SSTZ, s tým, že v prílohe budú doložené všetky refakturované doklady.

14. Usmernenie MŠVVaŠ SR k čerpaniu príspevkov klubom

V prípade poskytnutia finančných prostriedkov z príspevku uznanému športu klubom podľa § 69 ods. (5) bod a) má národný športový zväz (ďalej len „NŠZ“) dve možnosti:

1. Príspevok poskytne priamym poukázaním na samostatný bankový účet klubu. V tomto prípade:

a) KLUB je povinný zriadiť pre príjem prostriedkov zo štátneho rozpočtu samostatný bankový účet,

b) KLUB zverejňuje použitie príspevku v rovnakej forme a štruktúre ako NŠZ príspevok uznanému športu, nakoľko v tomto prípade vystupuje klub ako prijímateľ prostriedkov zo štátneho rozpočtu,

c) NŠZ zverejňuje v hárku „Doklady“ poskytnutú sumu klubu ako samostatnú položku s Popisom úhrady „príspevok klubu“, pričom v Dodávateľovi plnenia uvedie názov klubu,

d) NŠZ uvádza vo formulári vyúčtovania finančných prostriedkov za rok 2019 prostriedky poskytnuté klubom v rovnakej forme a štruktúre, ako ostatné účely uvedené v zmluve (viď hárok "Príklady").

2. Príspevok poskytne formou refundácie výdavkov klubu na bankový účet klubu. V tomto prípade:

a) KLUB nie je povinný mať zriadený samostatný bankový účet,

b) KLUB - Nezverejňuje priebežne prijatie a čerpanie poskytnutých prostriedkov z príspevku uznanému športu, nakoľko tieto položky sú priebežne zverejňované národným športovým zväzom,

c) NŠZ zverejňuje v hárku „Doklady“ refundované sumy klubu ako samostatné položky podľa konkrétneho účelu, pričom okrem sumy a účelu uvedie ako „Dodávateľa plnenia“ názov klubu aj konečného dodávateľa tovarov a služieb,

d) NŠZ - vyúčtovanie prostriedkov za rok 2019 voči MŠVVaŠ SR sa predkladá rovnako ako v predchádzajúcom prípade.

15. Žiadateľ je povinný v žiadosti ako aj všetkých prílohách a dokumentoch uviesť pravdivé údaje. V prípade uvedenia nepravdivých údajov berie na vedomie, že sa vystavuje nebezpečenstvu trestného stíhania v zmysle trestného zákona.

16. V prípade akejkoľvek zmeny klubovej príslušnosti hráčov, je povinnosťou klubov dohodnúť sa navzájom, ktorý z nich podá žiadosť na konkrétneho hráča. V prípade podania duplicitných žiadostí na konkrétneho hráča nebude príspevok poskytnutý ani jednému z klubov.

V Bratislave dňa 31.07.2019

PhDr. Zdenko Kríž

predseda SSTZ

Príloha: VZOR - Žiadosť o poskytnutie príspevku

Príloha: VZOR - Čestné vyhlásenie štatutárneho orgánu

príloha: Usmernenie k výzve vrátane rozsahu oprávnených výdavkov